Steen Gade (SF), 1999-05-04:
Der har været en diskussion om bæredygtig udvikling, hvor nogle har sagt, at det kan betyde hvad som helst; men det kan det altså ikke.
Hr. Jørgen Estrup citerede fra Rioerklæringen, som er den autoriserede fortolkning af, hvad det betyder, og der er ikke nogen, der kan være i tvivl om, at hvis man fortolker begrebet »bæredygtig udvikling« på en anden måde end den, at miljø og miljøhensyn er en integreret del af udviklingsprocessen, mistolker man begrebet bæredygtighed.
Det er der masser af eksempler på, men det er jo ikke interessant for vores debat.
Vi må holde os til nogle klare fortolkninger, som knytter sig til Rioerklæringen, og nogle af tingene står jo nu også i Amsterdamtraktaten.
Jeg synes, at enigheden her faktisk giver grundlag for, at vi styrker miljøindsatsen i de kommende år, og det synes jeg er utrolig godt.
En ting, jeg selv har lyst til at understrege, er arbejdet med internationale miljøaftaler.
Her er der chance for, at vi i højere grad kan præge den globale miljøpolitik og eventuelt også inspirere f.eks. EU's støttepolitik, så man i den verdensdiskussion, der foregår mellem markeds- og miljøkræfterne på hver sin side, lettere kan overbevise ulandene om, at de skal støtte miljøkravene, fordi de får hjælp til det, og dermed medvirke til, at der sker både en udvikling og en sikring af miljøet.
Når der nu var så stor enighed, har jeg også lyst til at komme med lidt kommentarer til hr. Jens Hald Madsen, som næsten var den eneste blandt ordførerne, som signalerede nogen uenighed.
Jamen det er der vel ikke noget der forhindrer - altså bortset fra, at det sandsynligvis er en dårlig idé.
Jeg tror, det vil blive mere enkelt, men også lidt dårligere og måske meget dårligere.
Så kan man jo spørge: Er det bare en tro?
Jeg mener faktisk, at det, der sker i dag, hvor et måske enigt Folketing stemmer for denne vedtagelse, er en illustration af, at netop fordi vi har grebet det an, som vi har - med det bøvl, det nu engang giver - fokuserer vi mere på og har en større forståelse for miljøbistand, end vi ellers ville have haft, og dermed mener jeg faktisk, at dagen i dag dementerer hele den tankegang, hr. Jens Hald Madsen var inde på. Så var der de sjove bemærkninger om, at miljøministeren blander sig i alt, lige fra kølediskene et sted her i landet til forholdene i Malaysia.
Jeg vil sige til hr. Jens Hald
Det er jo dét, der er hele pointen her, og derfor er det en utrolig provinsiel indgang, Venstres ordfører har valgt til sin lidt sjove kommentar.
Men jeg håber da, jeg har overdrevet betragtningen, og at Venstres ordfører ikke mener det helt så alvorligt.
Jeg er utrolig glad for, at også Enhedslisten stemmer for vedtagelsen.
Vi har jo tidligere haft nogle diskussioner
med Enhedslisten, hvor de ikke har stemt for f.eks. støtten til Central- og Østeuropa, så jeg er glad for, at Enhedslisten nu vil støtte vedtagelsen. Jeg er enig i det, hr. Keld Albrechtsen sagde om risikoen for fejludvikling.
Det gælder Central- og Østeuropa, og det gælder ulandene, hvis de begår alle vore fejltagelser og derefter - alt for sent - skal reparere skaderne sammen med os.
Det er vældig vigtigt at bruge mange kræfter på at få givet ulandene og også landene i Central- og Østeuropa nogle chancer for at springe nogle af vore fejltagelser over, men når man kigger rundt i verden, er det altså ikke de chancer, der springer én i øjnene.
Ofte ser man faktisk, at de trasker
direkte i de forkerte fodspor, men det er vigtigt, at vores hjælp kan være med til at sætte fokus på det
Jeg mener i øvrigt, at den helt konkrete diskussion om økologi og ulandslandbrug er mere kompliceret, end vi er nået til bunds i i dag; det giver jeg udviklingsministeren ret i.
Til sidst til hr. Ole M. Nielsen, som lagde vægt på den folkelige forankring: Hvis vi virkelig er så heldige, at Folketinget står sammen om en vedtagelse, som ikke er tandløs, men faktisk lægger nogle gode linjer for fremtiden, har vi vel en chance for, at vi i fællesskab - hvis vi også satser mere på formidling og oplysning til befolkningen om, hvad der ligger i vedtagelsen - faktisk kan sikre den folkelige forankring, så vi stadig kan være stolte af Danmarks indsats på dette område.